Žiak, Miroslav, poslanec NR SR (2021-06-23):
Pán predseda, kolegovia poslanci, poslankyne, je vás tu pomenej poslankýň. Uplynul len polrok od posledného predloženia návrhu na sprísnenie interrupcií a dnes to tu máme opätovne. Ja rozumiem, že niektorí poslanci, politici majú problém so svojimi témami, a preto sa snažia zaujať aspoň takýmto spôsobom. Veď pán Čepček to už predkladá v podstate tretíkrát. Tentoraz je to však od politika muža, ktorému úplne chýbajú ženské reprodukčné orgány. Bohužiaľ, pán polonezaradený poslanec má pocit, že z pozície poslanca dostáva neobmedzenú právomoc zasahovať do práv ľudí, a tak im komplikovať život. K tejto téme sa nevyjadrujem prvýkrát. Žien, ale aj tých, ktorí sú utláčaní, som sa vždy zastal a budem to robiť vždy, keď sa ktokoľvek ako napríklad vy, pán Čepček, len na základe fundamentalistickej viery pokúsi zasahovať do osobných slobôd. Zavádzanie a okliešťovanie práv žien je u viacerých poslancov novým športom. Zavádzať tvrdením, že väčšina spoločností už neschvaľuje, aby bol zákonom povolený bezdôvodný umelý potrat je veľmi odvážne. Navyše ste si to ako obvykle vycucali z prsta. To, že vaša bublina stredovekého typu to žiada, neznamená, že spoločnosť v 21. storočí tiež. Vo vašom návrhu ste spomínali bezdôvodný potrat. To si akože naozaj myslíte, že ženy len tak bez dôvodu si idú z nejakého rozmaru, zo špásu, lebo nemajú čo robiť, sa idú dať, idú, idú na potrat. Hej? Idú si dať podstúpiť interrupciu? Ja som ateista, to viete, nehanbím sa za to a nemám problém ani sa tým prezentovať. Avšak môj ateizmus a moje presvedčenie o živote a smrti nijako nezasahuje do vášho života. Prečo mám ale pocit, že pri tejto téme, téme potratov, sa točíme stále dookola vašej viery. Občas mám pocit, že keby ste mali možnosť, tak by ste ženy, ktoré chcú alebo podstúpili interrupciu, homosexuálov alebo neveriacich, všetkých, ktorí nezapadajú do vašej šablóny, označili za čarodejnice a najradšej upálili na hraniciach, ako to bolo v dávnych časoch. Časoch, keď cirkev a nie veda a dáta rozhodovali, čo je správne. Vy by ste bol vlastne taký novodobý inkvizítor z utopickej krajiny Gileád, kde ženy používajú len na rodenie detí pre tých vyvolených. Myslím si, že téma interrupcií môže prerásť do takého zákona, ktorý bude vyhovovať väčšine žien alebo aj ich dcéram. A možno ani väčšine mužov. A nie je to kvôli tomu, že na Slovensku hromadne interrupcie využívajú, pretože opak je pravda. Dokonca každoročne klesajú. Zákon, ktorý máme je dlhodobo vyhovujúci a neexistuje žiadny relevantný dôvod na to, aby sme ho menili. Viete, v živote sa dejú rôzne situácie, no a nikto z nás mužov, nikto z nás mužov nikdy nekráčal v topánkach ženy, ktorá sa pre takéto ťažké rozhodnutie rozhodla. Ja si myslím, že nikto z nás nemá právo odsudzovať takúto ženu, ani jej kázať, ako sa má rozhodnúť. Viete, že keď ide na takýto ťažký zákrok, nie je to z nudy alebo z nejakého rozmaru. Vždy sú to nejaké ťažké dôvody. Vždy. A to som si určite istý. No táto téma nás pomalými krokmi vracia do stredoveku, no žijeme však v 21. storočí a patriarcháda už dávno nevládne a vedecké a medicínske pokroky idú raketovo vpred. Namiesto predkladania stupídnych návrhov zákona, by ste, pán poslanec, mali študovať odborné články a novinky možno zo sveta vedy. Viete, kam vedie obmedzovanie potratov? Ženy nezastavíte, docielite len to, že zákroky sa stanú nedostupné, a teda aj drahšie a nebezpečnejšie. Viete, každoročne na svete zomrie okolo 70-tisíc žien len kvôli neodborne robeným potratom v krajinách, kde prevládajú politici s rovnako obmedzeným pohľadom na svet, ako je ten váš. Ženy v tomto prípade volia nelegálne prostriedky. Budú trpieť len kvôli vám a kvôli vášmu presvedčeniu, presvedčeniam a viere, ktorú máte potrebu pretláčať všade, kde sa vám to hodí. V civilizovanom svete prevláda názor, že právo rozhodnúť sa je ľudské právo. Ja si na rozdiel od vášho duchovného sveta vyberám ten civilizovaný svet. Paradoxné je, že aj vy a vami podobní sa oháňate slobodou napríklad pri očkovaní, no druhým dychom by ste tú slobodu ihneď okliešťovali vždy, keď sa vám to hodí pre vaše fundamentalistické cirkevné názory. Mrzí ma, že v Národnej rade Slovenskej republiky už sa objavujú hlasy a motívy, ktoré si napriek všetkému snažia nahrať body u svojich ultrakonzervatívnych fanúšikov. A zaoberať sa takýmito témami v parlamente je stratou času a energie a nezabúdajme na ľudské práva. No a ja si na záver pomôžem jedným citátom od Isaaca Asimova, trošku ho vylepším: „Som si istý, že veríte tomu, že po smrti skončím v pekle a že si tam pretrpím všetky bolesti a mučenie, aké si len vaše sadistické a vynaliezavé božstvo dokáže predstaviť a že toto utrpenie bude trvať celú večnosť. Nie je táto predstava pre vás dostatočná?“ Ešte musíte na mňa reagovať? Ďakujem veľmi pekne.